เช่าซื้อดึงเกม ใช้สัญญาใหม่
เช่าซื้อโอดขอยืดบังคับใช้สัญญาเช่าซื้อฉบับใหม่ หลัง 1 ม.ค. 2556 รับทำไม่ทัน ให้เวลาเตรียมตัวน้อยเกินไป
5 ธ.ค. 2555

เช่าซื้อโอดขอยืดบังคับใช้สัญญาเช่าซื้อฉบับใหม่ หลัง 1 ม.ค. 2556 รับทำไม่ทัน ให้เวลาเตรียมตัวน้อยเกินไป
นายอิสระ วงศ์รุ่ง ประธานสมาคมธุรกิจเช่าซื้อไทย เปิดเผยว่า ทางสมาคมได้ทำหนังสือถึงสำนักงานคณะกรรมการคุ้มครองผู้บริโภค (สคบ.) เพื่อขอให้พิจารณาเลื่อนบังคับใช้สัญญาเช่าซื้อฉบับใหม่ ที่จะมีผลบังคับในวันที่ 1 ม.ค. 2556 ตามประกาศราชกิจจานุเบกษา เนื่องจากในทางปฏิบัติแล้ว ภาคธุรกิจไม่สามารถดำเนินการได้ทันตามกฎหมายกำหนด
“ตัวเนื้อหาของสัญญาใหม่ ทางภาคธุรกิจไม่มีปัญหา ทำได้อยู่แล้ว เพราะไม่ได้เปลี่ยนแปลงจากของเดิมมากนัก แต่ทำให้มีความชัดเจนมากขึ้นเช่น เวลาที่ลูกค้าปิดบัญชีก่อนกำหนด มีสูตรในการคำนวณค่างวดที่เหลือและดอกเบี้ยอย่างไรบ้าง ผู้ค้ำประกันมีความรับผิดชอบชัดเจนมากน้อยแค่ไหน” นายอิสระ กล่าว
ทั้งนี้ ภาคธุรกิจไม่ได้มีเจตนาไม่ทำตามกฎหมาย เพียงแต่เวลาที่ให้ผู้ประกอบการเตรียมตัวนั้นน้อยเกินไป เนื่องจากต้องการมีการปรับปรุงด้านระบบไอที ต้องจัดพิมพ์สัญญาขึ้นมาใหม่ และผู้ประกอบการแต่ละรายต้องได้รับอนุมัติจาก สคบ.ด้วย รวมถึงสัญญา ของรถคันแรกอีกเป็นแสนคัน ก็ต้องเซ็นกันใหม่ 
นายไพโรจน์ คนึงทรัพย์ ผู้อำนวยการคุ้มครองผู้บริโภคด้านสัญญา สคบ. กล่าวว่า ในวันที่ 13 ธ.ค.นี้ สคบ.จะมีการประชุมร่วมกับสมาคมเช่าซื้อไทยเพื่อหาทางแก้ปัญหาเรื่องนี้
รือถึงความเป็นไปได้ เข้ามาหรือในที่ประชุม หลังจากที่สมาคมฯได้ส่งหนังสือร้องเรียนมายังสคบ. เนื่องจากติดปัญหาในทางปฏิบัติที่ไม่สามารถจัดทำร่างเอกสารสัญญาเช่าซื้อใหม่ตามที่คณะกรรมการว่าด้วยสัญญาเรื่อง ให้ธุรกิจให้เช่าซื้อรถยนต์และรถจักรยานยนต์เป็นธุรกิจที่ควบคุมสัญญา พ.ศ.2556 และได้ลงประกาศในราชกิจจานุเบกษาไปแล้วและมีผลบังคับไปแล้วใช้วันที่ 1 ม.ค. 2556 
“ก่อนที่ สคบ.จะออกประกาศให้ธุรกิจเช่าซื้อเป็นธุรกิจควบคุมสัญญา ทาง สคบ.ได้เชิญผู้ประกอบการธุรกิจเช่าซื้อรถยนต์และจักรยานยนต์มาร่วมประชาพิจารณา ซึ่งทุกฝ่ายทราบเรื่องและได้มีการปรับรายละเอียดตามที่ทุกฝ่ายตกลงกันแล้ว และมีการระบุชัดว่าจะมีการลงประกาศในราชกิจการนุเบกษาบังคับใช้ วันที่ 1 ม.ค. 2556 ดังนั้นหากมีปัญหาในทางปฏิบัติก็ต้องมาหารือกัน แต่จะให้เลื่อนการบังคับใช้คงลำบาก” นายไพโรจน์ กล่าว
อย่างไรก็ตาม หากผู้ประกอบการไม่ปฏิบัติตามสัญญาที่ระบุไว้ จะมีบทลงโทษตามคดีอาญา จำคุกไม่เกิน 1 ปี หรือปรับไม่เกิน 1 แสนบาท หรือทั้งจำทั้งปรับ